钦定古今图书集成/明伦汇编/人事典/第021卷 > 《图书编》 > 《脏腑全图说》
## 钦定古今图书集成/明伦汇编/人事典/第021卷 > 《图书编》 > 《脏腑全图说》

“崇宁五年，梁少保知大名府，有群盗起，内一强寇，杨
宗以计擒之。案首恶论死，临刑命医官并画工画之。
适徐州欧希范作恶，当刑三十人，亦送来刑。命画工
于法场割开诸人胸腹，详视画之，见喉咙中排三窍，
曰水、曰食，曰气。相推。惟水食同一窍，走胞中入胃上
口，一窍通肺，循腹抵脊膂，转脐下两肾，与任冲督三”
脉会。丹田者，气海也。胃管下有肺，两叶为华盖诸脏
腑。肺下有心，外有黄脂裹之，其色赤黄，割开视之，其
心个个不同，有窍无窍，有毛无毛。尖者长者，心下有
罗膈，罗膈下有胃积曲可容一斗之物。外有黄脂如
旗焰，左有肝，一二三四五叶者，亦各各不同。内欧患
眼，肝有白黑子两张，气喘而且嗽，其肺皱而且黑，此
所谓“表里相应”也。其肝短叶，上有胆，右胃左脾，与胃
同膜，状如马肝，赤紫。下有小肠盘十六曲，极莹净，化
物通行。右有大肠，亦十六曲，内有所出糟粕之路，外
有黄脂，粘作一块，下有膀胱居脬亦莹净，外无所入
穴，全借施行津液，入胞为尿。此君子小人之体各异。